Document ID: /fineweb-2-swissfilter-quality_10-filterrobots/filtered/01798.jsonl.gz/381

Am Wuchenänd vom 22. und 23. Septämber hett s Zentralschwyzerische Jungdambuure und -pfyfferfescht stattgfunde. Am Samschtig demoorge hänn sich 13 Glaini Opti-Mischte uff e Wäg ins aargauische Entfelden gmacht.
Dört akoo, sinn mir denn zerscht emol s ganze Gepäck und d Drummle ins Instrumäntedepot go stelle und dernoo grad go z Mittagässe. Denn isch es au grad losgange, d Pfyffer sinn als Sektion nomol dr Dudelsagg und d Route go yebe, dr Simon hett sich intensiv uff si Ainzelwettbewerb vorberaitet. Gege dr spöteri Noomidaag hänn denn au d Ramona und d Annika ihr Solo-Duo Ufftritt mit Dambuure uss Mümliswil-Ramiswil hinter sich broocht und dr Simon und sini Schwester Anina hänn dr erschti Daag im Solo -Duo abgschlosse. nach em z’Nacht sinn alli go gässle und bi Super-Wätter hett me au zoobe no kenne scheen dusse sitze.
Nach ere relativ kurze Nacht (Turnhalle und Schloofmaträtzli lönn griesse) und em Morgenässe, sinn d Pfyffer sich für s Sektionsspiil go ypfyffe und zwai Dambuure hänn no miesse d Route fertig usswändig leerne 😱😱😱
Am Zwanzig ab Zwölfi sinn denn alli fertig gsi mit ihrne Wettspiel und mit em Umzug am Noomidaag hett das Fescht si Abschluss gfunde. D Rangverkündigung hänn mr ussgloo, die maischte Kinder sinn nach däm intensive Wuchenänd froh gsi, nid allzu spoot haime z koo, schliesslich stoot jo no e Wuche Schuel aa.
Es isch e asträngendes Wuchenänd gsi, aber allne hett’s vyl Spass gmacht! An dere Stell möcht ych mi bi allne bedangge wo a däm Wuchenänd im Ysatz gsi sinn, siggs als Beglaitperson, Fahrdienscht oder Instruktion.
Neggscht Joor findet kai ZJTPF statt, derfür isch Ändi Septämber 2020 s Eidgenössiche vo de Junge draa.